Тематичен проект на тема: **Еколого-флористична структура на съобществата с високо участие на *Satureja pilosa* sensu lato в Централна Стара планина**

Дог. №80-10-146/23.04.2020 г.

Научен колектив: гл. ас. д-р Калина Пачеджиева (ръководител), ас. д-р Георги Кунев, ас. Габриела Петрова, Ина Лазарова (студент)

Проектът изследва флористичния състав и екологичната структура на съобществата на *Satureja pilosa* с териториален обхват в Централна Стара планина. *Satureja pilosa* Velen. (влакнеста чубрица) е етерично-маслено растение и балкански ендемит, който образува отворени петрофитни ценози върху открити стръмни скали в ксерофитния дъбов горски пояс. Съобществата имат мозаечна хоризонтална структура, а в състава им участват общо около 200 вида и подвида висши растения. Това са основно хелиофити и ацидофилни растения, адаптирани към силна слънчева радиация, високи температури и беден на хранителни вещества субстрат. В ценозите участват много терофити и хемикриптофити. Те представляват местообитание и за консервационно-значими видове – *Sedum stefco* (VU, ЗБР), *Sempervivum erythraeum* (LC), *S. leucanthum* (DD), *Jovibarba heufelli* (NT). Хорологичният спектър показва, че изследваната растителност има център и произход на разпространение Балканския полуостров, формирана под засиленото средиземноморско влияние.

В контекста на съвременната класификация на европейската растителност съобществата на *Satureja pilosa* се разглеждат като част от степната растителност и клас *Festuco-Brometea*, който обединява сухи тревни ценози в средиземноморската, неморалната и суб-бореалната зона на Европа. На този етап предлагаме обособяването на нов съюз в този клас – *Saturejon pilosae* към разред *Stipo pulcherrimae-Festucetalia pallentis.*

Съобществата на влакнестата чубрица имат смесен произход. Толерантни към почвената ерозия на определени места те могат да се разглеждат като едафичен субклимакс. Интересен аспект на бъдещи проучвания би било тяхното участие в процесите на видообразуване. В резултат на извършените анализи може да се твърди, че влакнестата чубрица и нейните съобщества са важен медиатор в поддържането на биоразнообразието и екосистемното равновесие в територията на тяхното разпространение, както и в условията на горещ климат и продължителни суши.